ປ. ໂອບາມາ ພິຈາລະນາ ຫລາຍທາງເລືອກ ກ່ອນສັ່ງ ໂຈມຕີນາຍບິນລາເດັນ(ເບິ່ງວີດິໂອ)
ບັນດາເຈົ້າໜ້າທີ່ສະຫະລັດກ່າວວ່າ ທ່ານໂອບາມາ ພິຈາລະນາຫລາຍທາງເລືອກ ກ່ອນການໂຈມຕີ ໂອຊາມາບິນລາເດັນ.
ບັນດາເຈົ້າໜ້າທີ່ສະຫະລັດກ່າວວ່າ ປະທານາທິບໍດີບາຣັກ ໂອບາມາໄດ້ພິຈາລະນາເບິ່ງຫລາຍທາງເລືອກ ກ່ອນຈະ ອອກຄໍາສັ່ງໃຫ້ທະຫານທໍາການເຂົ້າບຸກໂຈມຕີ ທີ່ໄດ້ສັງ ຫານນາຍໂອຊາມາບິນລາເດັນ ແລະວ່າພວກທີ່ປຶກສາ ປະຈໍາປະທານາທິບໍດີ ກໍໄດ້ມີຄວາມເຫັນຂັດແຍ້ງກັນກ່ຽວ ກັບວ່າ ຈະເລືອກໃຊ້ວິທີໃດດີນັ້ນ ປະທານາທິບໍດີໄດ້ຄັດຄ້ານຕໍ່ທາງເລືອກໃນການຖິ້ມລະເບີດໃສ່ບໍລິເວນ ບ່ອນທີ່ຜູ້ນໍາເຄືອຂ່າຍ al-Qaida ໄດ້ລີ້ຊ່ອນໂຕຢູ່ທາງທິດເໜືອຂອງກຸງອີສລາມາບັດນັ້ນ ບັນດາເຈົ້າໜ້າທີ່ເວົ້າວ່າ ແຜນການດັ່ງກ່າວຈະເປັນການສ່ຽງໄພໜ້ອຍສໍາລັບພວກທະຫານອະເມລິກັນ ແຕ່ຈະປະສົບກັບຄວາມຫຍຸ້ງຍາກໃນການທີ່ຈະຢືນຢັນໄດ້ວ່າ ນາຍບີນລາເດັນຢູ່ໃນບໍລິເວນນັ້ນ ຫລືວ່າໄດ້ເສຍຊີວິດ ຫລືບໍ່ນັ້ນ ບັນດາເຈົ້າໜ້າທີ່ສະຫະລັດກ່າວວ່າ ທ່ານໂອບາມາຍັງໄດ້ພິຈາລະນາເຊ່ນກັນວ່າ ຄວນຈະລໍຖ້າຕໍ່ໄປອີກ ແລະສິ້ງຊອມເບິ່ງບໍລິເວນດັ່ງກ່າວເພື່ອໃຫ້ແນ່ໃຈຫລາຍຂຶ້ນກ່ຽວກັບຂ່າວລັບທີ່ສະເໜີແນະຢ່າງແຂງແຮງວ່າຜູ້ຊາຍຄົນທີ່ຢູ່ໃນບໍລິເວນ ແມ່ນນາຍບິນລາເດັນແທ້ຫລືບໍ? ແຕ່ໃນທີ່ສຸດແລ້ວ ທ່ານໂອບາມາກໍໄດ້ອະນຸຍາດໃຫ້ທໍາການປະຕິບັດງານທາງທະຫານໃນເຊົ້າວັນສຸກຜ່ານມາ ໂດຍກ່າວວ່າ “ເອົາແບບນີ້ແຫລ໊ ” ໃນການຖະແຫລງຂ່າວໃນວັນຈັນວານນີ້ ທ່ານ John Brennan ຫົວໜ້າຝ່າຍຕອບໂຕການກໍ່ການຮ້າຍປະຈໍາລັດຖະບານທ່ານໂອບາມາ ໄດ້ເປີດເຜີຍລາຍລະອຽດ ກ່ຽວກັບການບຸກໂຈມຕີຈາກທາງອາກາດ ໂດຍໜ່ວຍກ້າຕາຍ ຫົວກະທິຂອງກອງທັບສະຫະລັດນັ້ນ ພວກທະຫານທີ່ເອີ້ນວ່າ Navy SEALS ຈຸນຶ່ງໄດ້ໂຕນລົງນໍາເຊືອກຈາກເຮືອບິນເຮລີຄອບເຕີຈໍານວນນຶ່ງລົງໃສ່ບໍລິເວນນຶ່ງໃນເມືອງ Abbottabad ໃນຕອນເຊົ້າມືດວັນຈັນວານນີ້ ຕາມເວລາທ້ອງຖິ່ນ ຫລັງຈາກພວກທະຫານເຫລົ່ານີ້ ເຂົ້າໄປໃນຕຶກໃຫຍ່ຫລັງນຶ່ງ ພວກເຂົາເຈົ້າໄດ້ພົບນາຍບິນລາເດັນຢູ່ຫ້ອງຊັ້ນເທິງ ແລະໄດ້ຍິງປືນໃສ່ຫົວນາຍບິນລາເດັນໃນລະຫວ່າງ ການຕໍ່ສູ້ກັນນັ້ນ ທ່ານ Brennan ກ່າວວ່າ ໄດ້ມີການວາງແຜນການໄວ້ເຊ່ນກັນວ່າ ໃຫ້ຈັບເປັນນາຍບິນລາເດັນ ທ່ານ Brennan ເອີ້ນການປະຕິບັດງານທັງໝົດທີ່ກິນເວລາ 40 ນາທີນັ້ນວ່າ ເປັນຊ່ວງເວລາທີ່ເຕັມໄປດ້ວຍຄວາມເປັນຫ່ວງກັງວົນຫລາຍທີ່ສຸດ ສໍາລັບພວກເຈົ້າໜ້າທີ່ລັດຖະບານ ຮວມທັງທ່ານໂອບາມາ ທີ່ໄດ້ຕິດຕາມເບິ່ງຢາງໃກ້ຊິດຈາກຫ້ອງສະຖານະການ ຫລື Situation Room ໃນທໍານຽບຂາວນັ້ນ ທ່ານ Brennan ກ່າວວ່າ ເວລາຫລາຍນາທີ ທີ່ຜ່ານໄປຄືກັນກັບເວລາຫລາຍມື້ ບໍ່ມີທະຫານອະມເລິກັນຈັກຄົນເສຍຊີວິດໃນການປະຕິບັດງານດັ່ງກ່າວ ທ່ານໂອບາມາໄດ້ປະກາດຂ່າວການເສຍຊີວິດຂອງນາຍໂອຊາມາບິນລາເດັນໃຫ້ຮູ້ ໃນການຖະແຫລງທີ່ຖ່າຍທອດອອກທາງໂທລະພາບທີ່ທໍານຽບຂາວ ໃນຕອນເດິກແລງວັນອາທິດຜ່ານມາ ວີດິໂອບໍລິເວນບ້ານບ່ອນທີ່ບິນລາເດັນລີ້ຊ່ອນໂຕຢູ່